Man doodgeskok in Germiston | Maroela Media
'n Man is Woensdagoggend doodgeskok toe hy met 'n hoëspanningkragkabel by die Germiston Lake-treinstasie in Ekurhuleni in Gauteng gepeuter het. Dit is die tweede soortgelyke skokvoorval wat in een week in dieselfde omgewing plaasgevind het.
William Ntladi, woordvoerder van die Ekurhuleni-nooddienste, sê die nooddienste is Woensdag net ná 09:00 na die treinstasie ontbied. By die reddingwerkers se aankoms op die toneel het hulle die verkoolde liggaam van 'n man aangetref waar hy steeds aan die kragkabels bokant die spoorlyn hang.
Die man het glo probeer om dié elektriese hoofkragkabel van 3 000 volt te knip.
Reddingswerkers het gereedskap om hom van die kabel los te knip onder tussen die spoorlyne aangetref.
Ntladi sê die elektrisiteitstroom moes eers geïsoleer word voordat hulle die verkoolde liggaam na benede kon bring.
Die man se ouderdom kon nog nie vasgestel word nie en 'n nadoodse ondersoek word gedoen. Die polisie is na die toneel ontbied om ondersoek in te stel.
Ntladi sê die nooddienste het verlede week Dinsdag op nóg 'n verkoolde liggaam by 'n nabygeleë treinstasie in Germiston afgekom. Dié persoon het glo ook met die kragkabels by die treinstasie gepeuter en is ook doodgeskok.